open-index/open-wikipedia-markdown huggingface dataset:
Conus curassaviensis

***Conus curassaviensis*** ta un especie di soldachi marino di e famia di Conidae. E especie a wordo describi na 1792 pa Christian Hee Hwass.

## Descripcion
E cocolishi ta den forma conico y tin un largura cu te cu 5.1 cm.  Manera tur especie denter di e genero *Conus*, e molusco aki ta predador y venenoso. E ta posee glandula cu veneno y un djente manera harpun cu cua e por pika y paralisa su prooi.

## Distribucion y habitat
E especie aki tin presencia den lama Caribe cerca di Aruba; e ta wordo haya na Malmok den awa di entre 2 pa 9 meter di profundidad. Internacionalmente e ta registra como semi-menasa (*near threatened*). *C. curassaviensis* ta un di e tres especie di molusco endemico di Aruba, hunto cu *[[Conasprella wendrosi]]* y *[[Conus hieroglyphus]]*. Nan tur tres ta especie proteha pa ley.

## Mira tambe
* Animalnan protehi na Aruba
Pachychernes corticalis

***Pachychernes corticalis*** ta un especie di pseudoscorpion di e famia Chernetidae. El a wordo describi pa prome biaha na 2008 pa Dick van den Tooren.

## Descripcion
E holotipo macho ta midi 3.42 mm y e embra 2.93 pa 6.14 mm..

## Distribucion
E especie aki ta endemico na Aruba.. El a wordo descubri na 1957 na Hofi San José, den bario di Palm Beach.
Plantashi Rozentak

**Plantashi Rozentak**, tambe konosí komo  **Plantage Rozentak** òf **Roose Tak**, tabata un di e plantashinan na Kòrsou. E tabata situá na Otrobanda den e bario bieu yamá "Kwartier Hudiu", ku bahia di Schottegat na banda sùit, santana hudiu Beth Haïm na banda nort i plantashi Blenheim na banda ost. E plantashi ta konosí prinsipalmente pa motibu ku Luis Brion (1782–1821), héroe di independensia di Venezuela i Colombia, a nasé na e mesun plantashi.

## Historia
Den tempu kolonial, plantashinan manera Rozentak tabata sirbi komo parti di e sistema agrikultural lokal. Ounke e tabata un plantashi relativamente chikí, su funshon prinsipal tabata produkshon di kuminda i kria di bestia, mientras e lanthùis tabata sirbi komo kas prinsipal di e doño. 

For di 1739 e plantashi tabata den man di Jacob David Senior. Dokumento históriko ta mustra ku e plantashi a pasa di man hopi biaha, i ku pa 1824 ya tabatin diessinku doño. Na 1807, su balor tabata 2700 peso, segun un evaluashon di es tempo ei. Un inventario di esei tempu a indiká: “Ni katibunan, ni propiedat real”.

## Luis Brion
Luis Brion a nasé dia 6 di yüli 1782 na Plantashi Rozentak, den un famia riku ku desendensia belga. Su tata, Pierre Louis Brion, i su mama, Marie Detrox, a emigrá for di Bélgika pa Kòrsou na 1777. Ounke el a lanta den sierto komodidat, Brion tabatin un gran afinidat ku e komunidat di koló, debí na e lasonan di su mayornan ku ‘famianan den bario’ i un yaya pretu. El a bira un figura esensial den e lucha pa independensia di varios pais suramerikano, inkluyendo Venezuela i Colombia, kaminda e tabata sirbi komo almirante i hende di konfiansa di Simón Bolívar.

Despues di su morto dia 27 di sèptèmber 1821 na Scharloo, Luis Brion a wòrdu derá den e santana di famia na Plantashi Rozentak. Su ruman Theodorus Brion tambe a wordu derá na mesun lugá na 1836. Sinembargo, den 1882 e restunan mortal di Brion a wòrdu transferí pa e Panteon Nashonal di Venezuela, kaminda e ta wòrdu honrá komo un héroe nashonal.

## Desaroyo resien
Na 1847, Plantashi Rozentak a wòrdu agregá na plantashi Blenheim. Mas lat, na kuminsamentu di siglo binti, ku e yegada na Kòrsou di e refineria di petroli Shell, e área a wòrdu industrialisá i tur e plantashinan den e zona ei a wòrdu apsorbá den e desaroyo industrial.

Dia 7 di yüli 2023, na okashon di e fecha natalisio di Brion, e santana na Plantashi Rozentak a wòrdu renombrá ofisialmente komo Santana Memorial Almirante Luis Brion. Esaki a tuma lugá despues di un renovashon pa konserbá e herensia di e sitio i pa honrá e kontribushon di Brion na historia di e region.

Ounke su restunan no ta na Kòrsou mas, e lugá ta sirbi komo memorial i punto di herensia históriko pa konmemorashon i edukashon.
Choller

**Choller** (Corsou/Boneiro: chòler; ingles: *drug addict*) ta referi basicamente na un persona adicto na droga cu aparencia sushi. En generalmente e palabra ta wordo uza pa indica un hende sin cas cu ta biba riba caya y cu ta parce neglisha, socialmente isola of di tin problema di adiccion. E termino ta carga usualmente un conotacion negativo of stigmatisante.

## Origen
E palabra ta deriva di e palabra Spaño Latinoamericano "cholo", cu originalmente tabata referi na hende ‘mitar sanger, mestiso’ (mescla di nativo y Europeo). Tambe e ta bay bek na un nomber indigena na Islariba "cholo" pa indica un cacho di caya. Awendia, den algun region, cholo tambe ta asocia cu un subcultura denter di comunidadnan Mexicano-Mericano den sur di California. Inicialmente, e subcultura aki tabata socialmente marginalisa cu poco status, pero esey a cambia den siglo bintiun; cholo tambe ta para pa un cierto estilo di moda.

## Caribe Hulandes
Den Caribe Hulandes (Aruba, Corsou, Boneiro, Sint Maarten, Saba y Sint Eustatius) e fenomeno di adiccion na droga ta presente, cu consecuencianan social y economico. Chollernan ta visibel den e areanan urbano di Willemstad (p.e. Punda, Otrobanda) y Philipsburg na Sint Maarten. Nan ta lucha cu exclusion, problemanan di salud y falta di un dak riba cabes. Instancianan di yudansa, manera Fundacion Maneho di Adiccion (FMA) na Corsou y Mental Health Caribbean na Boneiro, ta ofrece sosten na e grupo vulnerabel aki, aunke cu recurso y capacidad limita.

Regularmente ta menciona e islanan, particularmente Corsou, como un hub pa traficacion internacional di cocaina. Segun informenan di, entre otro Interpol y Europol, botonan go-fast y barconan comercial ta wordo uza pa hiba droga pa e isla y despues pa Europa. E presencia di organisacionnan criminal, manera No Limit Soldiers, ta empeora e problematica.
Pegapega

**Pegapega** (*Phyllodactylus julieni*), ta un especie di lagadishi di e famia Phyllodactylidae. 

## Etimologia y division
Na Aruba, *P. julieni* su nomber local ta pegapega. E palabra aki, cu raisnan den Spaño y Portugues (*pegar*), ta referi na 'keda pega' of 'pega pega', biniendo di e hecho cu e pegapega por subi muraya y hasta plafond pa medio di su dedenan di pia cu tin plachi cu ta pega. 

El a wordo describi pa prome biaha na 1885 pa Edward Drinker Cope. E nomber specifico julieni ta un homenahe na e geologo Mericano Alexis Anastay Julien (1840–1919). E especie tin hopi semehansa cu *P. martini*, un especie di e mesun famia cu ta presente  na Corsou, Boneiro y otro parti den Caribe.

## Distribucion y habitat
*P. julieni* ta endemico na Aruba. E ta un especie terestre y su habitat ta consisti di mata tropical y subtropical seco. E ta activo anochi. Den dia, e ta sconde den palo y den cas ta busca refugio den scheur di muraya, of tras di cuadro colga.

## Descripcion
E especie tin un largura di curpa te cu 12 cm, y un rabo grandi y hincha, di mas o menos mesun largura of un poco mas cortico cu su curpa. E embra ta mas grandi y mas robusto cu e macho. E tin pianan cortico y robusto cu dedenan di pia plat. E parti bou di su dede di pia ta cubri cu "lamellae", cu ta wordo uza como un plachi di friccion pa pega na superficie vertical liso. E especie ta variabel den color, di un gris scur mancha te oraño-bruin. E ta inofensivo y fragil. Ora pone presion riba su rabo esaki ta laga los como un medida pa purba distraí e predador. 

E pegapega ta alimenta su mes cu insecto manera cacalaca, bichi, muska, muskita y araña. 

## Status
E Organisacion Internacional di Conservacion di Naturalesa (IUCN) a asigná e status di conservacion ‘menos preocupacion’ (Least Concern of LC).
Jonathan Johnson

**Jonathan Guus Ambrose (Jonathan) Johnson** (☆ 25 di sèptèmber 1976 na Saba) ta un polítiko hulandes. E ta gezaghebber di Saba for di 2008, promé bou di teritorio insular di Saba den konstelashon di Antias Hulandes i desde 2010 komo munisipio spesial di Hulanda.

## Biografia
Johnson a nasé dia 25 di sèptèmber 1976 komo e di tres i yu di mas yòn di Guy i Angela Johnson. For di 1994 el a studia na Merca y na 1999 el a optené su master den enseñansa na Universidat di Florida. Despues di esaki el a duna les pa cuater aña na Scol Basico Sagrado Curason na St. Johns. Di 2004 pa 2008 e tabata direktor di Skol Integral Saba na St. Johns.

Dia 2 di yüli 2008 el a keda nombrá gezaghebber di Saba i dia 10 di òktober 2010 el a keda nombrá di nobo den e funshon a base di legislacion WOLBES. Riba 1 di yüli 2014 su periodo di funshon a wòrdu prolongá i na 2020 el a wòrdu renombrá pa un di tres periodo.

Bou di su liderazgo, Saba tin un gobièrnu efectivo, cual tambe ta wòrdu apresiá pa gobièrnu di Reino. Mientras ku Den Haag ta tene e riendanan firme ku e otro islanan di Hulanda Karibense, Saba ta haña mas espasio liber pa maneha su presupuesto.

Johnson ta kasá ku Rosalyn Hassell i huntu nan tin dos yu.
Margareth Abraham

**Margareth Aleida Abraham** (☆ 11 di yüni 1945 na Kòrsou - † 2 di mei 1970 den serkania di Sint Croix) tabata un stewardess di Kòrsou den servisio di ALM, ku a fayesé na edat di 24 aña durante un aterisahe di emergensia. Su kurashi i trankilidat bou di preshon ekstremo a hasié un héroe den aviashon antiano.

## Biografia
Margareth Abraham, huntu ku su ruman hòmber ohochi Carol, a nase dia 11 di yüni 1945. Den e famia Abraham tabatin kuater ruman mayó. Na aña 1967, despues di a kaba Mulo, el a skoge un karera komo stewardess na Antilliaanse Luchtvaart Maatschappij (ALM).

### Buelo LM 980 2 di mei 1970

Riba 2 di mei 1970, Abraham tabata miembro di tripulashon di kabina riba buelo 980 for di New York (JFK) pa Sint Maarten. E avion, tipo DC‐9-33CF, tabata un avion ku ALM a hür di a kompania merikano Overseas National Airways (ONA). Tabatin sinkuentishete pasahero y seis miembro di tripulashon abordo.

Den bientu fuerte i neblina, e piloto ta hasi varios intento pa baha na Aeropuerto Internashonal Prinsesa Juliana (SXM), pero sin éksito. Kapitan Balsey De Witt ta disidí despues di desviá pa Sint Croix. Durante e buelo aki, e avion a keda sin kombustibel i e riesgo di un aterisahe den awa (ditch) a surgi. Abraham a sobresalí den heroismo: segun testigunan okular, el a yuda pasaheronan bisti nan salbabida i a kompañá nan te na e salida. Na e momentu presiso ey, e avion a hasi un impakto duro ku e awa i a kibra banda di e kòkpit. Abraham, kende a sigui duna asistensia te na final, no a sobrebibí e desaster. 

Un total di 43 persona a sobrebibí; 23 hende a muri, inkluso Margareth Abraham, kende a fayesé inesperadamente durante e akshon di rescate.

### Personal
Despues di e buelo, Abraham tabata pa bula bèk New York unda e lo a topa ku su komprometido, Robby Schouten. Nan tabatin plan pa kasa dia 15 di yüni 1970, djis algun siman despues di e suseso trágiko. 

## Honor
Margareth Abraham ta wòrdu rekordá komo un símbolo di balentia i altruismo den Karibe Hulandes. Su akshonnan den momentu di pániko a salba bida di varios hende i su historia ta sigui inspirá generashon tras generashon den Kòrsou i mas aya. El a risibí varios muestra di rekonosementu:

* Den sala di yegada di Aeropuerto Internashonal di Kòrsou, a develá un plakat di bròns na 1972, poné pa Merka. 
* E gerensia di aeropuerto a kambia e nòmber di e lokalidat pa aktividatnan di aviashon pa "Plasa Margareth Abraham" na 1990. 
* Na 2020, el a wòrdu otorgá póstumo e Medaya di Honor di Plata pa Yudansa Humanitario (*Erepenning voor Menslievend Hulpbetoon*), un di e medayanan sivil-militar hulandes di mas altu pa akshonnan di yudansa humanitario.
* Den 2024, un mural ku su imagen a wòrdu koloká riba e fachada di e terminal aereo, komo un homenahe bibu. 
* Bou di direkshon di Selwyn de Windt a traha un dokumental riba e tragedia y di bida di Margareth Abraham, titula *Un Homenaje na Margareth Abraham*, kual a wòrdu streñá na Kòrsou dia 20 di òktober 2025.
* Na 2025, Curaçao Airport Partners (CAP) a anunsiá e *The Margareth Abraham Scholarship*, un beka anual pa honra su legado.
Rene Herdé

**Gervais Rene (Baba) Herdé** (☆ 16 di september 1951 na Oranjestad) ta un politico Arubano di partido AVP. Desde 9 di juli 2025 e ta Minister di Infrastructura, Energia y Telecomunicacion. E cartera di Energia a wordo traspasa dia 30 di september 2025 pa Arthur Dowers. Anteriormente, entre 2009 y 2017, Herdé tabata miembro di Parlamento di Aruba.

## Bida y carera
Rene Herdé a nace y lanta den bario di Companashi. E ta yiu di Louisa Amoroso y Felix Romain Herdé y tin dos ruman mayo. For di edad hoben e tabata activo den e grupo cultural hubenil Trupialen. E tabata canta y toca baho y na 1965 a keda eligi den directiva di Trupialen como aspirant senior. Despues di a caba HBS-B na Colegio Arubano na 1971, el a continua estudionan superior na Hulanda, specialisando den maneho y planificacion di enseñansa na Universidad di Leiden. 

Herdé a cuminsa su trayectorio profesional den servicio di gobierno, entre otro na departamento di Enseñansa y como director di Bureau Organisatie en Efficiëntie (BOE). El a liderá e proyecto SHA pa reforma enseñansa.

Na 1990, el a afilia na partido AVP y den eleccion 2005 el a debuta formalmente como candidato riba lista y a ricibi 139 voto. Den eleccion 2009 e votonan personal a subi yega 313 y den eleccion 2013 el a haya 298 voto. E tabata miembro di Parlamento di Aruba di 2009 pa 2017, periodo durante cual el a fungi tambe como lider di fraccion (2014-2016), vicepresidente di parlamento y presidente di e comisionnan di parlamento pa Asuntonan di Reino y Relacionnan Exterior y Finansa & Economia. Den eleccion 2017 e tabata nr. 27 riba lista y a ricibi 115 voto, despues di cual el a retira temporalmente di politica activo.

E tabata activo tambe den varios funcion clave den seno di partido AVP, entre otro e tabata vocero di gabinete Henny Eman II, miembro di conseho di partido, presidente di FESCA y miembro di directiva di Fundacion Mito Croes. 

Na maart 2025, Rene Herdé ta wordo postula pa AVP como candidato pa e puesto di Minister Plenipotenciario na Den Haag, reemplasando candidato Desiree Croes. Su nombramento tabata suheto na aprobacion di partner di coalicion FUTURO y finalisacion di e procedura di screening. Sinembargo, dia 9 di juli 2025, el a asumi e cargo di Minister di Infrastructura, Energia y Telecomunicacion den Gabinete AVP-FUTURO. E funcion aki tabata vacante despues cu e prome candidato pa e puesto, Mike de Meza, a encontra cu basta complicacion den su evaluacion ministerial, incluyendo un caso sumario.

Rene Herde ta casa cu hurista Lucy Peterson y hunto nan tn tres yiu.
Concesion

Un **concesion** (Corsou/Boneiro: konseshon) ta un permit of derecho exclusivo otorga pa un gobierno na un persona of organisacion pa realisa un actividad specifico, hopi biaha bou di condicionnan y basa riba un interes publico. E doño di concesion of titular – tambe yama “concesionario” – ta haya e monopolio pa, por ehempel, uza un pida tereno publico, opera un servicio of negoshi estatal of saca recursonan natural.

## Diferencia entre permit y concesion
Aunke tur concesion ta rekeri aprobacion legal, no ta tur permit automaticamente ta constitui un concesion. Un concesion ta wordo caracterisa generalmente pa:
* interes publico – gobierno ta considera e actividad deseabel for di un perspectiva social.
* exclusividad – e concesionario ta ricibi derechonan exclusivo pa realisa e actividad.
* posibel subsidio – den cierto casonan, e concesionario ta ricibi sosten financiero.
* status di derecho publico – aceptacion di un concesion ta crea un acuerdo di derecho publico.

## Aplicacion na Caribe Hulandes
Algun ehempel di aplicacion di concesion den historia di Caribe Hulandes ta:
* 1621 – West Indische Compagnie (WIC) a ricibi un concesion for di Republica di Shete Provincia di Hulanda pa comercio di monopolio den Caribe Hulandes y e hurisdiccion riba e participacion Hulandes den e traficacion transatlantico di catibo.
* Siglo 19 – Den Curacaosch Courant (1829), un aviso ta anuncia cu residente di Aruba, Corsou y Boneiro por solicita concesion pa busca oro. Mas despues a sigui dunamento di concesion pa extraccion di fosfaat, guano y salo. Pa final di siglo, a otorga e prome concesionnan relaciona cu telecomunicacion y electricidad na Colonia Corsou. Na Corsou, operacion di Koningin Emmabrug tambe a wordo duna den concesion na Curaçao Trading Co. 

* Siglo 20 – Areanan grandi na Aruba, manera e tereno di refineria na San Nicolas, gran parti di Sero Colorado y Lago Heights, a wordo duna den concesion na Lago Oil & Transport Company. E suministro di coriente na Corsou y Boneiro a keda encarga na OGEM pa medio di concesion.
Jennifer Geerlings-Simons

**Jennifer (Jenny) Geerlings-Simons** (☆ 5 di sèptèmber 1953 na Paramaribo) ta un dòkter i polítiko sürnameño. Desde 16 di yüli 2025 e ta presidente di Sürnam, e promé presidente femenino den historia di e nashon. E ta lider di Partido Nashonal Demokrátiko (NDP) desde yüli 2024. Anteriormente, di yüni 2010 te ku yüni 2020, e tabata presidente di e Asamblea Nashonal di Sürnam, birando e di dos presidente femenino di e parlamento.

## Bida i karera
Geerlings‐Simons a studia medisina na Universidat Anton de Kom na Sürnam i a optené su titulo médiko na 1979. Despues di a spesialisá na Hulanda, el a regresá pa traha komo dòkter di kas, i a okupá posishonnan importante manera koordinadó di e programa nashonal di HIV/AIDS i dosente den kuido di salú.

Na 1996, el a wòrdu elegi pa promé biaha komo miembro di e Asamblea Nashonal na nòmber di NDP. Di 2000 pa 2006, el a dirigí e frakshon di NDP. Dia 30 di yüni 2010, el a wòrdu elegí komo presidente di e Asamblea i na 2015 reelegí pa un di dos periodo. Despues na 2020, el a bandoná e frakshon di NDP i polítika aktivo.

Dia 13 di yüli 2024, Geerlings-Simons a bira susesor di Desi Bouterse komo presidente di partido di NDP. Bou di su liderazgo i komo lijsttrekker, e partido a gana 18 asiento den e elekshonnan parlamentario di 25 di mei 2025 i a forma un koalishon ku sinku otro partido, bon pa un mayoria di 34 di e 51 asiento.

Manera ta rekeri pa e puesto presidensial, el a wòrdu elegi pa Asamblea Nashonal dia 6 di yüli 2025 ku un mayoria di dos tersera parti. Dia 16 di yüli 2025 el a wòrdu instalá komo e promé presidente femenino di Sürnam i susesor di Chan Santokhi . Su visepresidente ta Gregory Rusland.

Geerlings-Simons ta kasá ku Glenn Geerlings i huntu nan tin 3 yu.
Evelina Betancourt-Anthony

**Evelina Francisca Betancourt-Anthony** (☆ 4 di òktober 1950 na Aruba) ta un èks-polítiko di Boneiru i dirigente den sektor di kuido médiko. Entre 1999 i 2000 e tabata diputado i miembro di Kolegio Ehekutivo di Boneiru. For di 1 di desèmber 2015 te komienso di 2018, e tabata gezaghebber interino di Boneiru.

## Bida i karera
Evelina Anthony a nase na Aruba, den un famia boneriano. Su tata tabata traha na refineria Lago na San Nicolas i ora ku el a wòrdu kita for di e refineria, e famia a bolbe Boneiru, kaminda nan tabatin un kas ainda. Despues di skol básiko, el a kaba MULO na Boneiru. 

Betancourt-Anthony a kuminsá su karera den kuido di salú komo studiante di enfermeria na Hospital BovenIJ na Amsterdam-Noord. Despues di regresá Boneiru, el a sigui formashon hurídiko i atministrativo na Universidat di Antia Hulandes na Kòrsou. For di 1990 padilanti, el a okupá varios posishon altu den sektor di salú na Boneiru. Na 1996, el a keda nombrá presidente di Stichting Ziekenverpleging & Bejaardenzorg Bonaire (awor Fundashon Mariadal). El a dirigi e institushon den dos periodo te ku 2014, ku enfoke riba reforma i ekspanshon di servisionan médiko.

Na aña 1990 el a afiliá na partido UPB. E tabata kandidato number tres riba lista pa elekshon 1999, den kua e partido a gana kuater di e nuebe asiento den Konseho Insular di Boneiru. El a bira diputado pa kuido di salú i miembro di Kolegio Ehekutivo di Boneiru. Den e posishon aki, el a modernisá e servisio di ambulans i a stimula desaroyo di maneho riba tereno di salú públiko i kuido di hende grandi.

Dia 1 di desèmber 2015, el a keda nombrá komo gezaghebber interino di Boneiru, ku ta remplasa gezaghebber Edison Rijna durante su ousensia. Na yanüari 2018, el a retira abruptamente pa motibu di tenshonnan polítiko den Konseho Ehekutivo. Den un deklarashon públiko, el a indiká ku su posishon a bira insostenibel debí na preshon polítiko i falta di sosten. Curvin George a keda apuntá komo su susesor.

Evelina Betancourt-Anthony ta kasá i mama di dos yu.

## Honor
Pa su kontribushon na salubridat públiko i gobernashon, Anthony a wordo kondekorá dia 25 di aprel 2025 komo Kabayero (*ridder*) den Orden di Oranje-Nassau.
Lobatus costatus

***Lobatus costatus*** ta un especie di soldachi marino di e famia Strombidae.  E especie a wordo describi na 1791 pa e naturalista y botanico Aleman, Johann Friedrich Gmelin. E especie ta nativo den Caribe Hulandes, unda e ta conoci bou di e nombernan "Carco duro" (Corsou y Boneiro) y "Tonto di Lareina" (Aruba).

## Descripcion
E cocolishi di e especie ta blanco, aunke e parti pafo hopi biaha ta parce maron debi na organismonan parasitico cu ta colonis'é. E tin un forma conico, cu un punta punta. Su curpa manera spiral ta haci 10 pa 11 birada y e ultimo birada ta forma un lip externo rondo. Den adultonan e lip externo ta diki y tin un apertura color di lechi. E cocolishi di e especie ta hopi grandi, yegando te cu 20 cm di largura, aunke e tamaño normal ta entre 12 y 16 cm. E ta un especie herbivoro.

## Distribucion y habitat
E especie ta ampliamente distribui den Lama Caribe y den Oceano Atlantico, for di North Carolina (Merca) te Brasil. E ta biba den zonanan marino di poco profundidad, entre 2 pa 55 meter, cu veldnan di yerba di lama y substrato di santo.

## Uzo
Den regionnan tropical di Atlantico, e especie ta wordo captura pa su carni y cocolishi ornamental. Specialmente den Caribe e especie tin importancia comercial, pero e volumen total di captura no ta conoci.

Den varios pais, manera Mexico, Brasil y Panama, su captura ta wordo regula pa ley. Na Aruba e ta clasifica como un especie protehi. Cu e bahada di populacion di calco (*L. gigas*) for di 1970 e especie *L. costatus* a cuminsa haña popularidad bou di coleccionistanan di cocolishi, debi na su tamaño grandi, afectando tambe e grandura di su populacion.

## Mira tambe
* Animalnan protehi na Aruba
Lobatus raninus

***Lobatus raninus*** ta un especie di soldachi marino di e famia Strombidae. E especie a wordo describi na 1791 pa e naturalista y botanico Aleman, Johann Friedrich Gmelin.

## Descripcion
E largura maximo registrá di e cocolishi ta 121 mm of te cu 130 mm. Mescos cu otro especie di e mesun genero, *L. raninus* tin un cocolishi robusto, poco pisa y solido, cu un punta distinto. E curpa manera spiral ta decora riba e lomba y e ultimo buelta ta forma un lip externo rondo. E color ta maron, cu varios mancha blanco plama. Tanto lip paden como pafo ta color crema of blanco. E especie ta conoci pa ta herbivoro.

## Distribucion y habitat
E especie ta distribui den Lama Caribe, Golfo di Mexico y Antia Menor. Den Caribe Hulandes e ta nativo na e islanan Aruba, Boneiro, Corsou, Klein Corsou, Sint Maarten y Sint Eustatius.

*L. raninus* ta biba cerca di veldnan di yerba di lama, generalmente den awa di poco profundidad. E profundidad mínimo registra ta 0.3 m; e profundidad maximo registra ta 55 m.

## Mira tambe
* Animalnan protehi na Aruba
Lobatus gallus

***Lobatus gallus*** ta un especie di soldachi marino di e famia Strombidae. E especie a wordo describi na 1758 pa Carl Linnaeus, den e di dies edicion di *Systema naturae*.

## Descripcion
E cocolishi tin un largura promedio di aproximadamente 12.5 cm, mientras cu e largura maximo registra ta 19.7 cm. Ora e especie ta mas adulto e cocolishi ta bira color geel, oraño, salmou, ros of lila y ta conta hopi biaha cu manchanan mas scur. E curpa manera spiral tin 9 pa 10 birada, y e ultimo birada ta forma un lip externo diki.

## Distribucion y habitat
E especie ta wordo haya for di zuidoost di Florida y Bermuda a traves di e islanan di Caribe bay zuid te na Brasil. E ta biba den awanan di poco profundidad, entre 0.3 m y 82 m, riba un substrato di santo. 

Den Caribe Hulandes e ta nativo na e islanan Aruba, Corsou, Sint Maarten y Sint Eustatius.

## Conservacion
E especie no ta riba e Lista Cora di IUCN (Union Internacional pa Conservacion di Naturalesa) ni riba CITES (Convencion pa Comercio Internacional di Especie den Peliger di Extincion di Fauna y Flora Salvahe). Na Aruba e especie ta wordo protegi pa ley.

## Mira tambe
* Animalnan protehi na Aruba
Adelka Spanner

**Frini Eveline Adelka Spanner** (☆ 25 di sèptèmber 1958 na Sint Eustatius) ta un polítiko di Sint Eustatius di partido DP Statia. E tabata miembro di Konseho Insular di Sint Eustatius na dos okashon i miembro di Kolegio Ehekutivo di 2003 te 2007.

## Biografia
Spanner a nasé na Sint Eustatius, ku te ku 2010 tabata parti di Antias Hulandes. E tabata den servisio di gobièrnu pa mas ku 33 aña ora el’a baha ku penshun na 2023.

Desde 1990 Spanner ta aktivo den politika, afiliá na partido DP Statia. El a partisipa na varios elekshon pa Konseho Insular di Sint Eustatius i Parlamento di Antias Hulandes. Na 2003 el a tuma asiento den Konseho Insular. Entre 2003 i 2007 el a fungi tambe komo diputado i miembro di Kolegio Ehekutivo di Sint Eustatius. El a liderá partido DP Statia desde 2013 te 2022. 

Spanner a mantene su asiento komo miembro di Konseho Insular te februari 2018, ora ku Gobiernu Hulandes a disolbé e Konseho Insular i Kolegio Ehekutivo pa motibu di mal gobernashon. Ambos órgano a  wòrdu remplasá temporariamente pa un komisario di gobièrnu i un komisario suplente te un restourashon gradual di e relashonnan di gobièrnu lokal. 

Dia 21 di òktober 2020 a bolbe tene elekshon pa Konseho Insular i Spanner, kende tabata lijsttrekker, a keda elegí i a huramentá dia 29 di òktober 2020. Durante su término, Spanner a wòrdu nombrá visepresidente di e Komité Sentral di Konseho Insular. Den elekshon 2023 pa Konseho Insular, DP a bolbe optené dos asiento, pero Spanner no a logra sigurá sufisiente voto pa keda ku su asiento.

Dia 26 di aprel 2021, Spanner a risibí un kondekorashon real komo miembro di e Orden di Oranje-Nassau.
Partido Demokrátiko di Sint Eustatius

**Partido Demokrátiko di Sint Eustatius** (hulandes: *Democratische Partij*), abreviá DP i komunmente konosí komo DP Statia, ta un partido polítiko na Sint Eustatius. E ta esun mas bieu eksistente y e promé partido ku a wordo establesé riba e isla.

E partido a wòrdu fundá na 1948 komo un sukursal lokal di “Partido Demokrátiko Islariba,” aktivo riba Sint Maarten, Sint Eustatius, i Saba. Despues, e sukursal di Sint Eustatius a separá i a bira un partido independiente.
Urgleptes hummelincki

***Urgleptes hummelincki*** ta un especie di kalander di e famia Cerambycidae. E especie a wordo describi na 1968 pa Gilmour. *U. hummelincki* a wordo nombra na honor di su coleccionista, Pieter Wagenaar Hummelinck, un zoologo y botanico Hulandes specialisa den Caribe Hulandes.

## Descripcion
E especie ta terestre. E ta midi 4.2 mm di largura y tin antena largo na cabes. E especie ta activo durante e luna di november.

## Distribucion
*U. hummelincki* ta wordo haya na Aruba, unda e ta endemico. E prome specimen (holotipo) a wordo colecciona na 1963 na Bubali. No tin subespecie registra den "Catalogue of Life".
Kalander

**Kalander** (of **tor**) ta insectonan cu ta pertenece na e orden *Coleoptera*. Un caracteristica definitivo di kalander ta nan par di hala padilanti cu a forma den un capa duro protectivo, e *elytra*. E caracteristica aki ta distingui nan for di mayoria di otro gruponan di insecto.

Cu aproximadamente 400.000 especie describi, *Coleoptera* ta e orden di mas grandi di insecto, y en berdad e orden di mas grandi di cualkier grupo di bestia, representando casi 40% di tur Arthropoda describi y 25% di tur especie di bestia conoci. Especienan nobo ta wordo descubri regularmente, y calculacionnan di e cantidad total di especie di kalander ta varia di 900.000 pa 2.1 miyon. Sinembargo, e dominio aki tin biaha ta wordo cuestiona door di e gran diversidad di otro orden di insecto, manera e *Diptera* (muska) y *Hymenoptera* (maribomba y fruminga).

Kalandernan ta ocupa casi tur habitat na Tera, cu excepcion di ambientenan marino y polar. Nan ta eherce un variedad di rolnan ecologico: hopi ta alimenta nan mes cu mata y *fungi*, ta digeri material di bestia y mata, of ta jaag riba otro *invertebradonan*. Algun kalander ta dañino pa agricultura, manera e *Leptinotarsa decemlineata*, cu ta daña vegetacion. Otronan, manera bacator (*Coccinellidae*), ta benificioso pasobra nan ta come insectonan cu ta dañino pa mata, manera pispis (*Aphidoidea*). Cierto kalander tamber ta expone caracteristicanan unico, manera bichi candela (*Lampyridae*). Nan ta posee organonan ilumina pa comunica y par.
Parke Palu di Mangel

**Parke Palu di Mangel** (tambe konosí komo **Curaçao Rif Mangrove Park**) ta un parke nashonal di naturalesa den Otrobanda, Willemstad, Kòrsou. E parke a habri ofisialmente pa públiko dia 1 di yüli 2022. 

## Lokalisashon
E parke ta situá den serkania di Curaçao Mega Pier i e sentro urbano di Otrobanda, den e zona di Rifwater ku su laguna salu. Histórikamente, e área tabata forma parti di e sistema di haf natural di e bahia di Santa Ana i tabata konosí pa su mondinan di mangel, ounke urbanisashon a kondusí na pèrdida signifikante di habitat. E kreashon di e parke ta parti di un esfuerso di restourashon pa reintrodusí mangelnan kòrá, pretu i blanku den e área.

Ounke ainda bou desaroyo, Zakito ta un otro zona natural na kosta di Otrobanda, situá entre e área di Mundo Nobo i Piscaderabaai na laguna di Zakito.

## Deskripshon
E parke ta inkluí paseonan di palu, ku ta elevá riba e mondinan di mangel. Ademas tin rutanan pa kayak, borchinan edukativo i puntonan di opservá fauna. Bishitantenan por mira vários espesie di piská, para, kangreu i otro bestia asosiá ku mangel. E ta sirbi tantu komo un espasio rekreativo komo un rekurso edukativo, ku e meta pa konsientisá ekosistemanan kostal i resiliensia di klima.

## Maneho
Parke Palu di Mangel ta wòrdu manehá pa Fundashon CARMABI, ku ta supervisá e operashonnan diario i e esfuersonan di konservashon. E parke ta ofresé ekskurshonnan guiá, programanan edukativo pa skol i oportunidatnan pa boluntario. E ta diseñá pa ta aksesibel pa lokal i turistanan meskos, integrando naturalesa ku e ambiente urbano.

## Mira tambe
* Lista di parkenan nashonal na Kòrsou

## Link eksterno
* Caribbean Research & Management of Biodiversity (CARMABI)
Endemismo

Den biologia, **endemismo** ta e fenomeno caminda algun especie di mata of animal ta desaroya exclusivamente den un teritorio specifico. Especie endemico ta un tipo di especie nativo, pero cu un distribucion geografico limita. E termino endemismo ta aplicabel tanto pa areanan grandi, manera continente, como pa areanan masha chikito, manera un isla di solamente algun kilometer cuadra. Endemismo ta comun riba islanan manera Islanan Galapagos, Madagascar y Australia, caminda isolacion natural a stimula desaroyo independiente.

## Origen y tipo
E termino endemismo a wordo uza pa prome biaha den botanica na 1820 door di e naturalista Suiso Augustin Pyrame de Candolle, kende a tum’é for di terminologia medico.

Por distingui entre dos tipo principal di endemismo:
* paleoendemismo: cu ta referi na e especie cu den pasado tabata presente den un area grandi, pero cu awor a keda sobrevivi solamente den un area masha chikito. Esaki por ta pa motibonan manera extincion local, cambionan climatico of presion humano.
* neoendemismo: cu ta referi na e especie cu a surgi recientemente den un region specifico, por ehempel despues di hibridacion, mutacion of adaptacion local, y cu ainda no a haya tempo pa expande na otro areanan.

## Factor causante
Endemismo ta normalmente e resultado di isolacion geografico y di un trayecto evolucionario independiente. Diferente factor natural por contribui na e desaroyo di un especie endemico, manera:
* separacion continental (continentenan ta drif fo'i otro): por separa populacionnan di un especie.
* formacion di isla: por crea un espacio nobo cu un ambiente unico.
* cambionan climatico of geologico: por elimina otro populacionnan y laga un sobrevivi den un zona specifico.
* movecion di plachi tectonico, inundacion, of bareranan natural manera sero of lama hundo.

Ademas, e mobilidad di e organismo ta hunga un rol determinante: mata y pisca di awa dushi ta mas sensitivo pa endemismo, pasobra nan movecion ta limita, mientras parha y mamiferonan ta generalmente mas mobil y por expande mas facilmente.

## Menasa y conservacion
Especienan endemico di un luga specifico (por ehempel solamente un lago of cueba) ta generalmente mas vulnerabel y suheto na riesgonan halto di extincion, specialmente si nan habitat ta menasa pa desaroyo urbano, polucion, of invacion di especienan no-nativo.

## Ehempel di zona endemico
* E selva Atlántiko (*Mata Atlântica*) na costa Atlantico di Brazil ta considera uno di e biomanan cu mas diversidad di mata endemico na mundo. 
* Na Madagascar mas cu 80% di su flora y fauna no ta na ningun otro luga na mundo. 
* Islanan Galapagos ta famoso pa nan gran cantidad di reptiel, parha y mata endemico.

## Endemismo den Caribe Hulandes
Anolis sabanus

***Anolis sabanus*** (Ingles: *Saban anole* of *Saban tree lizard*) ta un especie di lagadishi di e famia Dactyloidae. E especie a wordo describi na 1887 pa e naturalista y zoologo Mericano Samuel Garman. Su nomber specifico *sabanus* ta referi na e isla di Saba, luga unda el a wordo descubri.

## Descripcion
E especie ta un lagadishi terestre relativamente chikito. Embranan adulto tipicamente ta yega un largura di 23 pa 25 mm sin e rabo. E machonan por ta considerablemente mas grandi, cu algun ehemplar ta yega te cu 72 mm. Macho y embra tur dos tin curpa di color gris cla pa bruin y geel cla. E manchanan iregular y pretu riba lomba ta caracteristico di e especie, sinembargo den e embra esakinan ta menos pronuncia. Ademas, algun embra tin un strepi vago cu ta core meymey di nan lomba.
Mescos cu tur macho di e genero Anolis, *A. sabanus* tambe tin un saco di garganta cu ta geel cla cu manchanan berde of oraño. 

Den naturalesa, e especie ta come insecto chikito; den captura, e por come tambe fruta machica of yoghurt.

## Distribucion
E especie ta endemico di Saba, un isla den Caribe Hulandes. Den Ingles ta referi na e especie bou di varios nomber: *Saban anole*, *Saba tree lizard* (lagadishi Sabano den palo) of *leopard anole* (lagadishi leopardo).

Aunke cu e especie ta raro door di ta endemico (haya solamente riba e isla di Saba), su presencia riba Saba ta hopi comun.
Amnistia

**Amnistia** ta un medida mediante cual e legislador ta kita retroactivamente e caracter criminal di cierto actonan di manera cu e actonan ey ta wordo considera di nunca tabatin e status di delito. E persecucion penal, sentencia, y castigo tur ta wordo anula. Amnistia ta elimina tanto culpa como e castigo y ta ser considera como un forma specifico di pordon.

Amnistia por wordo otorgá na individuonan specifico of na tur esnan cu a comete un ofensa penal specifico. Amnistia por hasta cubri tur acto criminal comete durante un periodo specifico of en conexion cu circunstancianan specifico. Na Hulanda, un amnistia colectivo tambe ta wordo yama 'pordon general'.

## Etimologia
E termino “amnistia” ta deriva di e palabra Griego *amnestia*, cu ta nifica olvido. Door di otorga amnistia, un hende su actonan ta wordo, como si fuera, entrega na olvido y asina completamente bora for di memoria penal. 

## Diferencia cu pordon, rehabilitacion y seponering
Pordon of clemencia (*gratie*) ta referí na e absolucion, reduccion of modificacion di castigonan impone pa un corte penal. Un pordon por wordo duna door di Rey (Bélgika, Aruba) of door di Minister di Husticia (Hulanda), sea a base di un peticion individual of den forma di un pordon colectivo. Un pordon ta referi solamente na e ehecucion di e castigo, pero no ta anula e condena mes ni su registracion den Registro Penal. Contrario na amnistia, e condena den caso di pordon no ta wordo considera nulo, y e condenado tampoco ta wordo considera inocente (cu excepcion den caso di absolucion).

Rehabilitacion, di otro banda, ta un desicion hudicial cu solamente ta elimina e consecuencianan penal di un condena den futuro, pues sin retroactividad, pa asina logra un antecedente penal limpi, por ehèmpel, despues di ehecucion di un sentencia of pordon (artíkulonan 619 i siguiente di e Kódigo di Prosedura Penal).[2]

Den caso di un 'seponering' — un desicion di e Ministerio Publico pa no sigui cu persecucion penal — no tin ningun tipo di castigo, manera cu ta e caso tambe cu un absolucion of ora cu e acusado no por wordo persegui pa falta di prueba, statuto di limitacion (verjaring), morto di e sospechoso etc. 

## Caribe Hulandes
### Aruba y Corsou
Na Aruba y Corsou, e cuadro huridico pa amnistia — partikularmente pordon individual — ta basa riba Constitucion y Codigo di Procedura Penal vigente den cada hurisdiccion, asina como e ley di Reino WOTS (*Wet Overdracht Tenuitvoerlegging Strafvonnissen*). Mientras cu no a promulga ningun amnistia legislativo — es decir, kitamento di responsabilidad penal pa un individuo, grupo of periodo — te awor, pordon individual a ser otorga traves di e cuadro legal.
Insekto

**Insekto** (Insecta) ta un klase di animal invertebré ku seis pia, ku ta pertenesé na e tronkon Arthropoda. Ku mas ku un mion espesie deskribí, insektonan ta e klase di mas grandi den e reino animal. Ta kalkulá ku hopi mión di espesie no a wòrdu deskribí ni nombrá ainda. Insektonan ta presentá den práktikamente tur habitat rònt mundu, partikularmente riba tera i den awa dushi. Den laman, un otro grupo di artrópodo, e krustaseonan, ta predominá.

## Nòmber
E nòmber insekto ta derivá for di e palabra latin *insectum* i ta referí na e karakterístika prinsipal di e grupo: un kurpa dividí den tres parti. E siensia ku ta studia insektonan ta yama entomologia.

## Karakterístikanan
Tur insekto tin un kurpa di tres parti - kabes, tóraks i barika - rondoná pa un eskeleto eksterno duru.  E eskeleto eksterno aki ta wòrdu kita i remplasá vários biaha durante kresementu. E kabes tin un par di antena. E tóraks ta sostené tres par di pia fleksibel, i hopi espesie tambe tin dos par di ala pa bula. E barika ta kontené e órganonan digestivo, ekskretorio i reproduktivo di e insekto, i tambe un gran parti di e sistema respiratorio.

Durante nan desaroyo, hopi insekto ta pasa dor di kambionan drástiko den forma di kurpa i fisiologia. E asina yamá metamorfosis kompleto aki ta karakterisá pa un etapa den kua e larva ta transformá den un pupa i despues den un insekto adulto. Otro insektonan tin un metamorfosis mas gradual i inkompleto i ta desaroyá a traves di un seri di etapa hubenil. E taksonomia di insektonan ta basá pa gran parti riba e progreso di e metamorfosis i struktura di kurpa.

Algun insekto ta hunga un ròl direkto den bida di hende, por ehèmpel, dor di transmití malesa, kome òf dañá kosecha, pero tambe dor di polinisá kultivonan i produsí miel òf seda. Den hopi kultura, insektonan ta un fuente importante di kuminda. Aktividatnan humano a daña severamente e biodiversidat di insekto den vários parti di mundu.

## Balor den naturalesa
Insekto ta forma un parti esensial di e ekosistema mundial. 
* E ta hunga un ròl importante den tera i den mata meskos.
* E ta mantene matanan saludable dor di tuma materia deskomponí for di mata i pone esaki bèk den tera, loke ta yuda mantené e tera saludable.
* E ta tresé oksidashon na matanan pa medio di krea burakunan chikitu den tera. Tin insekto tambe ta defende algun mata direktamente. 
* Sierto insekto tin un relashon spesífiko ku sierto mata, aktuando komo insekto *spesialista*. Ehèmpel: e puita ( *Calotropis procera*, tambe konosí komo katúnbóm, mata di lechi of katuna di seda) ta un mata ku ta hospeda e espesie di barbulet Monarca. Esaki ta un barbulet ku ta migra pa e islanan ABC den sierto temporada i ta usa e puita pa pone su webunan. E webunan aki ta transformá den e bichinan pretu ku hel, ku por wòrdu mira den e matanan aki.
* E ta un fuente di alimento prinsipal pa sierto para i reptilnan.
Alagoas

**Alagoas** ta un di e bintishete (27) unidat federal di Brasil. E ta situá den e parti ost di e region nortost di Brasil i tin frontera ku e estadonan Pernambuco panort, Sergipe pasùit i Bahia na sùitwèst, i ku Oséano Atlántiko na ost. Su teritorio ta dividi den shentidos (102) munisipio den un área di 27.848.140 kilometer kuadrá, un poko mas chikito ku Albania. Su kapital ta Maceió i su sede atministrativo ta e 'Palácio República dos Palmares'.

## Geografia
Alagoas ta karakterisá pa un paisahe variá, ku ta inkluí playa i lagunanan na kosta, terenonan montañoso den interior, i zonanan agrikultural. Lagoa Mundaú i Lagoa do Manguaba ta e lagunanan mas grandi di e estado i a duna nan nòmber na e estado. E klima ta tropikal, ku yobida abundante durante e temporada di awaseru i temperatura altu henter aña.

## Demografia
Segun estimashon di Instituto Brasilero di Geografia i Estadística (IBGE), den 2021, Alagoas tabatin mas o ménos 3.351.543 habitante. E densidat di poblashon ta altu, spesialmente den e área metropolitano di Maceió. Tur e rasanan étniko mas grandi di Brasil ta representá den Alagoas, inkluyendo desendiente afrikano, oropeo i indígena.

## Historia
Durante e periodo kolonial, Alagoas tabata un region importante pa e plantashonnan di kaña. El a bira un kapitanía separá di Pernambuco na 1817 i ofisialmente un estado na 1889. E ta un di e estado ku mas hopi herensia afrikano den su kultura, ku ta wòrdu reflehá den músika, kushina i práktikanan religioso.

## Ekonomia
E ekonomia di Alagoas ta basá prinsipalmente riba agrikultura, industría di suku i ethanol, turismo, i pesca. Kaña ta un di e produktonan agríkola prinsipal. Den turismo, e paisahe i playanan blanku ta atraé bishitante for di henter Brasil i mas aya.
Tamoya ohboya

***Tamoya ohboya*** (ingles:*Bonaire boxed jellyfish*) ta un espesie di pika-pika (kwal) tropikal i luminoso di e famia Tamoyidae. El a wòrdu deskribí pa promé biaha na 2011 pa Collins, Bentlage, Gillan, Lynn, Morandini, i Marques. E ta e promé espesie den e género di Tamoya, ku a wòrdu deskubrí den mas ku shen aña. E Instituto Internashonal pa Eksplorashon di Espesie (IISE) a inkluí e espesie den su lista "Top 10 Espesie Nobo" na 2011. E nòmber *ohboya* a wòrdu elegí pa medio di un kompetensia online, ku a wòrdu ganá pa un dosente di biologia marino.

## Deskripshon
E espesie ta karakterisá pa un stoma profundo, cnidocystenan (sèlnan piká) densamente plamá i tentákulonan strepiá i ku koló variá di kòrá-oraño te maron skur. *T. ohboya* ta difísil pa kapturá debí na su landamentu rápido i naturalesa solitario. Su ekologia ta relativamente deskonosí ainda, pero ta suponé ku e ta un predadó den lus di dia[1] ku ta kome krustaseo chikitu i piská. E paraplü di e pika-pika den forma di kampana ta 61 mm altu i 29 mm di diameter den e holotipo. Un paratipo tabatin un altura di 67 mm altu i un diameter di 32 mm. 

Meskos ku otro espesienan di pika-pika den forma di un kubo (box jellyfish), *T. ohboya* ta hopi venenoso. Desde 1989, por lo menos tres persona a informá ku nan a wòrdu piká, ku doló severo, leshonnan di kueru, i den un kaso, hospitalisashon komo konsekuensia.

## Distribushon i habitat
E distribushon di e espesie no ta konosí ainda ku sertesa. El a wòrdu deskubrí den e awanan di e islanan di Karibe Hulandes. Tabatin mas o ménos 70 kaso di observashon konfirmá for di 1989, di kua mas o ménos 45 a tuma lugá den e awanan di Boneiru i e restu na e kostanan di Kòrsou, Sint Lucia, Sint Vincent, Barbados, Cozumel (México) i Utila (Honduras). Den 50 kaso e observashon a wòrdu hasí den awa di poko profundidat (<10 m), di kua mayoria na kosta wèst di Boneiru. Un portrèt saká den e archipiélago di Fernando de Noronha ta sugerí ku e área di distribushon ta ekstendé te na kosta nortost di Brasil.
Matsjoerie

**Matsjoerie** (*Kryptolebias marmoratus*; ingles: *Mangrove Rivulus* of *Marmored killifish*) ta un especie di pisca di e famia Rivulidae.

## Descripcion
E especie ta crece te na un largura maximo 75mm. Su color por varia di cora scur te crema. E color generalmente ta coresponde na su habitat: ehemplarnan cla ta wordo haya den awanan sushi cu substrato cla, mientras cu ehemplarnan scur ta wordo mas tanto haya den awa cu substrato scur.

E pisca ta alimenta di animalnan invertebre, tanto terestre como acuatico.

## Distribucion y habitat
E ta biba na costa na e banda oost di Nort, Sentro y Sur America, te na Brasil. E especie ta nativo na Aruba, Corsou, Boneiro y Sint Maarten. 

E ta biba den canalnan di awa di poco profundidad, piscinanan cu fondo di lodo, bahia y areanan cu mangel, hopi biaha caminda e nivel di oxigeno ta abou. E ta wordo haya tipicamente den areanan cu mangel tan y tin biaha ta biba den buraco di cangreu di e especie *Cardisoma guanhumi*. 

Durante temporada di secura, ora su habitat ta seco, e especie por sconde den tera, basta cu e substrato ta keda humedo. E ta absorba oxigeno atraves di su cuero. E cuero ta ekipa tambe cu celnan cu ta mantene un balans corecto di awa y salo den e curpa. Cientificonan a descubri cu *K. marmoratus* por sobrebibi pa mas cu 66 dia consecutivo pafo di awa, halando aire atraves di su cuero. Durante temporada di awasero e especie por move riba tera tambe.
WildCats KJ74

**WildCats KJ74**, antes konosí komo **Wild Cats**, ta un di e timnan di beisbòl mas prominente den Liga Dòbel A na Kòrsou. Den añanan 1960 e tim tabata milita den liga klase A; durante di e siguiente dékada el a logra promove i, desde 1975, a bira un forsa dominante den e Liga Dòbel A, e nivel mas altu di kompetensia di beisbòl na e isla. 

WildCats a gana diesshete título nashonal te ku 2024, loke ta hasié e tim mas viktorioso den historia di Liga Dòbel A. Te ku aña 2024 el a enfrenta Santa Maria Pirates 11 biaha den final di e kampeonato, di kua el a titulá kampeon shete biaha i supkampeon kuater biaha.

El a partisipá na 43 edishon di e kampeonato di Liga Dòbel A, i tambe a representá Kòrsou den kompetensianan internashonal, manera e Seri Latinomerikano i Seri di Karibe.

E kambio di nòmber di klup a tuma lugá pa honra Kenley Jansen, un picher profeshonal di Kòrsou ku a hunga e mayor parti di su karera pa Los Angeles Dodgers, usando e kamisa ku número 74.

## Lista di Honor
### Liga Dòbel A
**Kampeon (17)**:
* 1975, 1976, 1977, 1978, 1980, 1994, 1995, 1996, 1997, 1998, 1999, 2000, 2001, 2016, 2017, 2021, 2022
**Supkampeon (11)**:
* 1979, 1981, 1982, 1986, 1987, 2004, 2013, 2014, 2015, 2018, 2020

## (Eks)-hungadó konosí
* Ruderly Manuel
* Diegomar Maxwell
* Dudley Leonora

## Link eksterno
* Profil WildCats KJ74
Cow & Calf

**Cow & Calf**, ta dos isla chikitu manera baranka den Laman Karibe, geográfikamente parti di Antia Menor, i polítikamente integrá den Sint Maarten, pais konstituyente di Reino Hulandes. E islanan no ta permanente habitá i ta situá na banda sùitost di Sint Maarten. 

Cow & Calf ta wòrdu masha poko bishitá pa buseadónan debí na nan lokalidat remoto. Nan ta rondoná pa refnan di koral ku ta den ekselente kondishon i ta konsistí prinsipalmente di vèltnan di koral suave.  

Durante e lunanan di winter, por tende bayena (*Megaptera novaeangliae*) ta kanta riba e isla, un komportashon ku ta parti di nan komunikashon i ritualnan di pareha. Tur aña, e mamíferonan marino aki ta migra for di Nort Atlántiko pa e awanan mas kayente di Karibe pa pari i kriá nan yu.

## Mira tambe
* Pelican Key
* Hen & Chickens
* Molly Beday
Molly Beday

**Molly Beday**, ta un isla chikí den Laman Karibe, geográfikamente parti di Antia Menor, i polítikamente integrá den Sint Maarten, pais konstituyente di Reino Hulandes. E ta situá sinku kilometer sùitost di e isla Sint Maarten ku e koordinatonan geográfiko 18°01′19′′N 62°59′57′′W, i na banda ost di e islanan di Cow & Calf, Pelican Key i Hen & Chickens. 

Molly Beday ta un korupshon di *Molly’s Birthday*, ku ta nifiká “kumpleaño di Molly”. 

## Geologia
Molly Beday ta un isla ku dos punta di baranka i no tin habitante permanente. E isla ta forma parti di un kadena di formashon volkániko, i su paisahe ta dominá pa kostanan altu, koral duru i vegetashon limitá.

## Ekologia i biodiversidat
E isla ta un lugá importante pa kriansa di para, entre otro, e pelikan maron (*Pelecanus occidentalis*). E oséano rònt di isla ta hopi biaha brutu, loke ta limitá bishita humano, i a kontribuí pa e refnan di koral keda den ekselente kondishon. Den e zona aki un total di ocho espesie di koral duru a wòrdu dokumentá, inkluyendo: *Pseudodiploria strigosa* i *Dichocoenia*.

## Mira tambe
* Pelican Key
* Cow & Calf
* Hen & Chickens